Document ID: 32002D0677

32002D0677
L 229/24
JURNALUL OFÍCIAL AL UNIUNII EUROPENE
DECIZIA COMISIEI
din 22 august 2002
de stabilire a cerințelor comune aplicabile rapoartelor privind programele de eradicare și de supraveghere a bolilor animale cofinanțate de Comunitate și de abrogare a Deciziei 2000/322/CE
[notificată cu numărul C(2002) 3103]
(Text cu relevanță pentru SEE)
(2002/677/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind cheltuielile în domeniul veterinar (1), astfel cum a fost modificată ultima dată prin Decizia 2001/572/CE (2), în special articolul 24 alineatul (11),
întrucât:
(1)
Decizia 90/424/CEE prevede posibilitatea unei participări financiare a Comunității la programele de eradicare și de supraveghere a bolilor animale. În fiecare an, statele membre trebuie să prezinte programele pentru care doresc să beneficieze de o participare financiară.
(2)
Un sistem de evaluare trebuie să fie aplicat pentru a aprecia progresele realizate în cursul punerii în aplicare a programelor de eradicare și de supraveghere. Este necesar să se prevadă în sistemul de evaluare un sistem de întocmire a rapoartelor în vederea comunicării datelor epidemiologice ale programelor. Este de dorit ca acest sistem de întocmire a rapoartelor să fie armonizat.
(3)
Responsabilitatea primară pentru punerea în aplicare și succesul programelor de eradicare și de supraveghere, precum și pentru buna gestionare financiară a măsurilor care beneficiază de un sprijin financiar revine statelor membre solicitante.
(4)
Criteriile care trebuie reținute pentru programele de eradicare și de supraveghere prevăzute la articolul 24 alineatul (2) din Decizia 90/424/CEE au fost stabilite de Decizia 90/638/CEE a Consiliului (3).
(5)
Anexa I punctul 13 la Decizia 90/638/CEE prevede că programele de eradicare prezentate de statele membre Comisiei în vederea unei cofinanțări trebuie să cuprindă cel puțin, în cazul în care este necesar, normele care conduc, în cazul sacrificării animalelor, la despăgubirea corespunzătoare a crescătorilor cât mai repede posibil.
(6)
Este necesar ca, în absența unor astfel de norme, despăgubirea să fie plătită în termen de 90 de zile.
(7)
Prezenta decizie înlocuiește Decizia 2000/322/CE a Comisiei din 13 aprilie 2000 de stabilire a cerințelor comune aplicabile rapoartelor privind programele de eradicare și de supraveghere a bolilor animale care pot beneficia de o participare financiară a Comunității (4), care trebuie să fie abrogată de la data intrării în vigoare a prezentei decizii.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În sensul prezentei decizii, se înțelege prin:
(a)
„evaluare tehnică și financiară preliminară a programului”: evaluarea preliminară a programului în curs care trebuie să fie prezentat Comisiei înainte de data de 1 iunie, așa cum este prevăzut la articolul 24 alineatul (7) din Decizia 90/424/CEE;
(b)
„rapoarte intermediare”: rapoartele care urmează să fie prezentate Comisiei la intervale regulate;
(c)
„rapoarte finale”: rapoartele care urmează să fie prezentate Comisiei în ceea ce privește aplicarea programului în anul care s-a scurs;
(d)
„cereri de plată”: cererile menționate la articolul 24 alineatul (8) din Decizia 90/424/CEE.
Articolul 2
În ceea ce privește programele de eradicare și de supraveghere aprobate în conformitate cu articolul 24 din Decizia 90/424/CEE, statele membre prezintă o evaluare tehnică și financiară preliminară, rapoarte intermediare și rapoarte finale în conformitate cu prezenta decizie.
Articolul 3
Evaluarea tehnică și financiară preliminară a unui program aprobat în vederea unei cofinanțări conține cel puțin informațiile precizate la anexa I.
Articolul 4
(1) Rapoartele intermediare conțin cel puțin informațiile precizate la anexele II, III și IV, după caz, pentru următoarele boli:
tuberculoză bovină, bruceloză bovină, bruceloză ovină și caprină, leucoză enzootică bovină, IBR/IPV, paratuberculoză, pleuropneumonie contagioasă bovină, antrax, Maedi visna, virusul artritei și al encefalitei caprine, febră catarală ovină, boala Aujeszky, pesta porcină africană, pesta porcină clasică, boala veziculoasă a porcului, hidropericardită, babesioze, anaplasmoze, necroza hematopoietică infecțioasă, anemia infecțioasă a somonului, Salmonella pullorum, Salmonella gallinarumși Mycoplasma gallisepticum.
(2) În ceea ce privește rabia, rapoartele intermediare conțin toate informațiile relevante.
Articolul 5
(1) Rapoartele finale sunt însoțite de cererile de plată și conțin cel puțin informațiile precizate de anexele II, III, IV, V, VI și VII, după caz, pentru următoarele boli:
Tuberculoză bovină, bruceloză bovină, bruceloză ovină și caprină, leucoză enzootică bovină, IBR/IPV, paratuberculoză, pleuropneumonie contagioasă bovină, antrax, Maedi visna, virusul artritei și al encefalitei caprine, febră catarală ovină, boala Aujeszky, pesta porcină africană, pesta porcină clasică, boala veziculoasă a porcului, hidropericardită, babesioze, anaplasmoze, necroza hematopoietică infecțioasă, anemia infecțioasă a somonului, Salmonella pullorum, Salmonella gallinarumși Mycoplasma gallisepticum.
(2) În ceea ce privește rabia, rapoartele intermediare conțin toate informațiile relevante și sunt însoțite de cererile de plată în vederea unei cofinanțări.
(3) Atunci când completează tabelul din anexa VII, fără a aduce atingere articolului 4 alineatul (2) din Regulamentul (CE) nr. 296/96 al Comisiei (5), statele membre indică în coloana „compensație” compensația acordată în termen de 90 de zile de la sacrificarea animalului sau de la prezentarea cererii completate.
Articolul 6
Decizia 2000/322/CE se abrogă cu efect de la data de 1 ianuarie 2003.
Articolul 7
Prezenta decizie se aplică programelor de eradicare și de supraveghere a bolilor animale care urmează să fie puse în aplicare de la data de 1 ianuarie 2003.
Articolul 8
Prezenta decizie se adresează statelor membre.
Adoptată la Bruxelles, 22 august 2002.

Labels: 7
12
2
6